31997R0434
L 067/1
JURNALUL OFÍCIAL AL UNIUNII EUROPENE
REGULAMENTUL (CE) NR. 434/97 AL CONSILIULUI
din 3 martie 1997
de modificare a Regulamentului (CEE) nr. 2377/90 de instituire a unei proceduri comunitare pentru stabilirea limitelor maxime de reziduuri de medicamente de uz veterinar în alimentele de origine animală
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât Regulamentul (CEE) nr. 2377/90 (4) prevede evaluarea progresivă a substanțelor a căror utilizare era autorizată la data intrării în vigoare a acestui regulament și întrucât articolul 14 precizează că, începând cu 1 ianuarie 1997, „administrarea medicamentelor de uz veterinar care conțin substanțe farmacologic active ce nu figurează în anexele I, II sau III animalelor de la care se obțin produse alimentare este interzisă în Comunitate”;
întrucât, pentru ca această procedură comunitară să poată fi aplicată în condiții științifice propice și pentru ca veterinarii și utilizatorii să nu fie lipsiți de substanțele necesare pentru protejarea sănătății animalelor, este necesar ca acest termen să fie prelungit pentru substanțele pentru care au fost depuse, înainte de 1 ianuarie 1996, dosare cu cereri de stabilire a limitelor maxime de reziduuri la Comisie sau la Agenția Europeană de Evaluare a Medicamentelor, modulându-l în funcție de natura substanțelor,
ADOPTĂ PREZENTUL REGULAMENT:
Articolul 1
La articolul 14 din Regulamentul (CEE) nr. 2377/90 se adaugă următoarele paragrafe:
„Totuși, data menționată în paragraful precedent se modifică în cazul substanțelor a căror folosire era autorizată la data intrării în vigoare a prezentului regulament și pentru care au fost depuse, înainte de 1 ianuarie 1996, dosare cu cereri de stabilire a limitelor maxime de reziduuri la Comisie sau la Agenția Europeană de Evaluare a Medicamentelor și devine:
-
1 ianuarie 1998 pentru derivații pyrazolidonei, nitromidazoli, acidul arsanilic și fenilbutazonă și
-
1 ianuarie 2000 pentru celelalte substanțe.
Agenția publică lista acestor substanțe înainte de 7 iunie 1997.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică începând cu 1 ianuarie 1997.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 martie 1997.